Пол Верлен
Гаспар Хаузер* пее

Превод от френски: Пенчо Симов, 1978

chitanka.info

Гаспар Хаузер* пее[0]

Отидох аз, сиракът примирен,

богат със ведрина в сърцето,

при хората от градовете:

но те не оцениха нищо в мен.

Когато наближих двадесетте,

с любовни пламъци в гърдите,

намерих хубост у жените,

но в мене не видяха хубост те.

Макар и без отечество, без княз

и без куража на героя,

поисках да умра във боя,

но бях и от смъртта отхвърлен аз.

Дали съм много млад или пък стар

дали съм се родил без време?

О, моите мъки са големи:

молете се за бедния Гаспар.

[0] Гаспар Хаузер. — Предполага се, че тъй се наричал синът на Стефания дьо Боарне и един принц на Баден. Момчето било откраднато с цел други да получат наследството на майка му; краткият му живот бил твърде нещастен. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.